擬古三首 二
作者：徐彥伯
朝代：唐

paragraphs: 讀書三十載，馳騖周六經。
儒衣干時主，忠策獻闕廷。
一朝奉休盼，從容廁羣英。
束身趨建禮，秉筆坐承明。
廨署相填噎，僚吏紛縱橫。
五日休澣時，屠蘇繞玉屏。
橘花覆北沼，桂樹交西榮。
樹棲兩鴛鴦，含春向我鳴。
皎潔綺羅豔，便娟絲管清。
擾擾天地間，出處各有情。
何必巖石下，枯槁閑此生。